Vlčan, Samuel, dočasne poverený minister pôdohospodárstva a rozvoja vidieka SR (2023-05-09):
Ďakujem za slovo, pán predsedajúci. K návrhu zákona o poskytovaní dotácií v pôsobnosti Ministerstva pôdohospodárstva a rozvoja vidieka Slovenskej republiky a o zmene niektorých ďalších zákonov, vážené panie poslankyne, páni poslanci, si dovoľujem uviesť, že tento zákon sa navrhuje ako úprava, ktorá nahradí doterajšiu právnu úpravu v § 12 zákona 280/2017 o poskytovaní podpory a dotácie v poľnohospodárstve a zmene zákona 292/2014 o príspevku poskytovanom z európskych štrukturálnych a investičných fondov, a to o zmene a doplnení niektorých zákonov v znení neskorších predpisov. Navrhuje sa, aby poskytovanie dotácií ministerstva pôdohospodárstva, tak ako aj v prípade ostatných ministerstiev upravoval samostatný zákon. Dotáciu je v návrhu zákona potrebné vnímať z dvoch pohľadov ako finančný transfer z verejných zdrojov na zabezpečenie účelov, ktoré nepredstavujú poskytovanie štátnej pomoci alebo minimálnej pomoci a ako jednu z foriem štátnej pomoci alebo minimálnej pomoci poskytovanú prostredníctvom schém štátnej pomoci. Navrhuje sa, aby ministerstvo pôdohospodárstva mohlo poskytovať dotácie v rámci troch oblastí. Prvou oblasťou je podpora služieb verejného záujmu, druhou oblasťou je podpora verejnoprospešných účelov v poľnohospodárstve, v potravinárstve, v lesnom hospodárstve, v poľovníctve, v rybnom hospodárstve a pri rozvoji vidieka. Treťou oblasťou je podpora poľnohospodárskej výroby, potravinárskej výroby, spracovania a odbytu poľnohospodárskych a potravinárskych komodít a výrobkov, lesného hospodárstva, rybného hospodárstva a vidieckych oblastí. Pokiaľ ide o prvú oblasť, služby verejného záujmu sú činnosti, ktorých výsledkom je všeobecný verejný prospech a ktoré by sa na trhu nevyskytovali bez verejnej intervencie. Verejnoprospešné účely v poľnohospodárstve, v potravinárstve, v lesnom hospodárstve, v rybnom hospodárstve a pri rozvoji vidieka predstavujú účely, ktoré môžu a nemusia predstavovať hospodársku činnosť. Ide o činnosti vykonávané organizáciami neziskového sektora (neziskové organizácie, občianske združenia, nadácie), rezortnými komorami a v prípade náhrad škôd aj fyzickými osobami nepodnikateľmi. Takýmito účelmi sú napríklad práca s mladou generáciou, účasť v medzinárodných organizáciách, v organizáciách vzdelávacích a reprezentačných aktivít a poskytovanie údajov, informácií a odborných podkladov pre potreby ministerstva pôdohospodárstva. Návrh zákona obsahuje konkrétne služby verejného záujmu a konkrétne verejnoprospešné účely, na ktoré môže ministerstvo pôdohospodárstva poskytnúť dotáciu. Tretiu oblasť predstavuje podpora podnikania. Na rozdiel od služieb verejného záujmu a verejnoprospešných účelov sú konkrétne účely podpory podnikania ustanovené v príslušných záväzných predpisoch Európskej únie. Pokiaľ ide o poskytovanie štátnej pomoci a minimálnej pomoci v pôsobnosti ministerstva pôdohospodárstva, návrh zákona nadväzuje na existujúci európsky právny rámec a predovšetkým na existujúci vnútroštátny právny základ poskytovania štátnej a minimálnej pomoci, to je zákon 385/2015 Z. z. o úprave niektorých vzťahov v oblasti štátnej a minimálnej pomoci a o zmene a doplnení niektorých zákonov (zákon o štátnej pomoci), ktorý vo vzťahu k poskytovaniu štátnej pomoci a minimálnej pomoci ministerstvom pôdohospodárstva dopĺňa ustanovenia, ktoré zohľadňujú špecifiká poskytovania pomoci ministerstvom pôdohospodárstva. V tomto predpise my získame dnes chýbajúci právny rámec na – okrem iného – poskytovanie podpôr aj na chov plemenných koní, takže po prijatí tohto zákona získame právny rámec na to, aby sme ďalej financovali napríklad aj norika muránskeho. Vážený pán predsedajúci, vážená pani poslankyňa, vážení páni poslanci, vzhľadom na vyššie uvedené, dovoľujem si vás požiadať o prerokovanie predloženého návrhu zákona a jeho posunutie do druhého čítania. Ďakujem za pozornosť.